Λυκόφως (ταινία)

To Λυκόφως (αγγλ. Twilight) είναι ρομαντική ταινία φαντασίας, σε σκηνοθεσία Κάθριν Χάρντγουικ και βασισμένη στο ομώνυμο μυθιστόρημα της Στέφανι Μέγιερ. Οι βασικοί χαρακτήρες της ταινίας είναι η Μπέλα Σουάν και ο Έντουαρντ Κάλεν, που έπαιξαν η Κρίστεν Στιούαρτ και ο Ρόμπερτ Πάτινσον, αντίστοιχα. Η υπόθεση επικεντρώνεται σε μία έφηβη και έναν βρυκόλακα που ερωτεύονται μέχρι θανάτου.

Το έργο ήταν σε εξέλιξη για περίπου τρία χρόνια, από την Paramount Pictures πριν μπει σε φάση προ-παραγωγής από την Summit Entertainment. Το μυθιστόρημα διασκευάστηκε για την μεγάλη οθόνη από την Μελίσα Ρόζενμπεργκ στα τέλη του 2007. Η ταινία γυρίστηκε κυρίως στην Ουάσινγκτον και το Όρεγκον στις αρχές του 2008. Το Λυκόφως κυκλοφόρησε στις αμερικάνικες αίθουσες στις 21 Νοεμβρίου 2008 και στις ελληνικές στις 31 Δεκεμβρίου 2008 και απέσπασε 35,7 εκατομμύρια δολάρια την πρώτη ημέρα προβολής. Μέχρι τις 30 Μαΐου 2009, η ταινία είχε αποσπάσει 382.133.300 δολάρια στο παγκόσμιο box office και 148.771.132 δολάρια σε DVD μόνο στην Βόρεια Αμερική. Το soundtrack κυκλοφόρησε στις 4 Νοεμβρίου 2008.

Πλοκή 
Η δεκαεπτάχρονη Ιζαμπέλα Μαρί "Μπέλα" Σουάν μετακομίζει στο Φορκς, μία μικρή πόλη κοντά στην Ουάσινγκτον, μονίμως καλυμμένη με σύννεφα, για να ζήσει με τον πατέρα της, Τσάρλι, μετά τον γάμο της μητέρας της με έναν νεαρό αθλητή του μπέιζμπολ. Γρήγορα γίνεται αποδεκτή από πολλούς μαθητές στο νέο λύκειο της, αλλά ιντριγκάρεται από τα μυστηριώδη και υπεροπτικά αδέλφια Κάλεν. Η Μπέλα κάθεται δίπλα στον Έντουαρντ Κάλεν στην Βιολογία την πρώτη μέρα της στο σχολείο. Αυτός  την ερωτεύεται με την πρωτη ματιά. Λίγες ημέρες αργότερα, η Μπέλα παρ' ολίγο να συνθλιβεί από ένα φορτηγάκι στον σχολικό χώρο στάθμευσης. Ο Έντουαρντ, ξαφνικά, έρχεται ταχύτατα από πολλά μέτρα μακριά και σταματά το όχημα με το χέρι του. Αργότερα, αρνείται να εξηγήσει αυτή του την πράξη στην Μπέλα και την προειδοποιεί να μείνει μακριά του.

Μετά από πολλή έρευνα, η Μπέλα τελικά ανακαλύπτει ότι ο Έντουαρντ είναι βρυκόλακας, αν και πίνει μόνο το αίμα ζώων. Ερωτεύονται και ο Έντουαρντ συστήνει στην Μπέλα την οικογένεια του, τον Κάρλαϊλ, την Έσμε, την Άλις, τον Τζάσπερ, τον Έμετ και την Ρόζαλι. Λίγο μετά, τρεις νομαδικοί βρυκόλακες, ο Τζέιμς, η Βικτόρια και ο Λόρεντ φτάνουν στην πόλη. Ο Τζέιμς, ένας ανιχνευτής, ιντριγκάρεται από τον Έντουαρντ, ο οποίος προστατεύει μία θνητή και θέλει να σκοτώσει τη Μπέλα. Ο Έντουαρντ και η οικογένειά του θέτουν σε κίνδυνο την ζωή τους για την προστασία της Μπέλα, αλλά ο Τζέιμς καταφέρνει να παρασύρει την Μπέλα σε παγίδα που έχει στήσει στο Φοίνιξ όπου κρύβεται, με το πρόσχημα ότι κρατά όμηρο την μητέρα της. Ο Τζέιμς επιτίθεται στην Μπέλα και της δαγκώνει τον καρπό, αλλά ο Έντουαρντ, μαζί με τα άλλα μέλη της οικογένειάς του, φτάνουν πριν να τη σκοτώσει. Ο Τζέιμς καταστρέφεται από την οικογένεια Κάλεν και ο Έντουαρντ ρουφά το δηλητήριο από τον καρπό της Μπέλα, για να την αποτρέψει από το να γίνει βρυκόλακας. Σοβαρά τραυματισμένη, η Μπέλα μεταφέρεται σε ένα νοσοκομείο. Μετά την επιστροφή της στο Φορκς, η Μπέλα και ο Έντουαρντ πηγαίνουν στον χορό του σχολείου τους. Εκεί, η Μπέλα εκφράζει την επιθυμία της να γίνει βρυκόλακας, την οποία αρνείται ο Έντουαρντ. Η ταινία τελειώνει με την Βικτόρια να παρακολουθεί κρυφά το ζεύγος να χορεύει και να σχεδιάζει την εκδίκησή της για τον θάνατο του εραστή της, Τζέιμς.

Ηθοποιοί 
 Κρίστεν Στιούαρτ ως Μπέλα Σουάν, μια δεκαεπτάχρονη που μετακομίζει στην μικρή πόλη Φορκς, από το Φοίνιξ και ερωτεύεται έναν βρικόλακα, τον Έντουαρντ Κάλεν. Η ζωή της τίθεται σε κίνδυνο όταν ένας σαδιστικός βρικόλακας αποφασίζει να την κυνηγήσει.
 Ρόμπερτ Πάτινσον ως Έντουαρντ Κάλεν, ένας βρικόλακας 108 χρονών που μεταμορφώθηκε το 1918 σε ηλικία δεκαεπτά ετών και συνεχίζει να έχει την ίδια αψεγάδιαστη εξωτερική εμφάνιση από τότε. Είναι ο έρωτας της Μπέλα και έχει την ικανότητα να διαβάζει το μυαλό, με εξαίρεση της Μπέλα, μαζί με την υπεράνθρωπη δύναμη και ταχύτητα (χαρακτηριστικό γνώρισμα όλων των βρικολάκων).  
 Πίτερ Φατσινέλι ως Κάρλαϊλ Κάλεν, ένας βρυκόλακας 362 χρονών. Γιος ιερωμένου, ο Κάρλαϊλ μεταμορφώθηκε σε βρικόλακα κατά την διάρκεια κυνηγιού. Από τότε, έμαθε να κυνηγά μόνο ζώα, ώστε να μην έχει ανάγκη από ανθρώπινο αίμα. Πέρασε αρκετό χρόνο με τους Βολτούρι, αλλά τους εγκατέλειψε όταν κατάλαβε ότι εκείνοι δεν θα σταματούσαν μέχρι να τον πείσουν να κυνηγά ανθρώπους και να πίνει το αίμα τους. Ο Κάρλαϊλ έγινε γιατρός, γιατί αγαπά τους ανθρώπους και θέλει να τους φροντίζει.
 Ελίζαμπεθ Ρίζερ ως Έσμι Κάλεν, σύζυγος του Κάρλαϊλ και μητέρα της οικογένειας Κάλεν. Την βρήκε ο Κάρλαϊλ στο νεκροτομείο επειδή πίστευαν ότι ήταν νεκρή, αφού είχε πηδήξει από ένα γκρεμό. Παρ'όλα αυτά η καρδιά της χτυπούσε ακόμη και ο Κάρλαϊλ την μετέτρεψε σε βρικόλακα, επειδή την λυπήθηκε. Αποδέχτηκε την καινούργια της ζωή, όπως επίσης και τα καινούργια μέλη που έμπαιναν σιγά-σιγά στην οικογένεια (Ρόζαλι, Έμετ, Άλις, Τζάσπερ). Παρ'όλο που δεν έχει κάποιο υπερφυσικό ταλέντο όπως π.χ. ο Έντουαρντ (Τηλεπάθεια), είναι μια εξαιρετικά ζεστή, φιλική, συμπονετική, ευγενική και μητρική φιγούρα απ'όλα τα μέλη της οικογένειας Κάλεν.
 Άσλεϊ Γκριν ως Άλις Κάλεν, μία βρικόλακας που μπορεί να δει το μέλλον με βάση τις αποφάσεις που παίρνουν οι άνθρωποι. Με την ικανότητα της αυτή, η Άλις βρίσκεται συνεχώς σε επιφυλακή. Δυστυχώς, όλοι γνωρίζουν το χάρισμα της και βρίσκουν τρόπους να παρεμβαίνουν στα οράματα της και να δημιουργούν σύγχυση. Έχει χιούμορ και γρήγορα αποδέχεται την Μπέλα ως μέλος της οικογένειας. Έχει μανία με την τελευταία τάση της μόδας και τα πάρτι. Είναι παντρεμένη και ερωτευμένη με τον Τζάσπερ Χέιλ.
 Τζάκσον Ράθμποουν ως Τζάσπερ Χέιλ, ένα μέλος της οικογένειας Κάλεν ο οποίος μπορεί να χειρίζεται τα συναισθήματα. Είναι το νεότερο μέλος της οικογένειας Κάλεν και, συνεπώς, του είναι το πιο δύσκολο να διατηρήσει τον τρόπο ζωής τους, δηλαδή να πίνουν αίμα ζώων αντί ανθρώπων. Είναι σύντροφος της Άλις.
 Νίκι Ριντ ως Ρόζαλι Χέιλ, ένα μέλος της οικογένειας Κάλεν. Στο βιβλίο, όταν η Μπέλλα προσπαθεί να αποφασίσει ποιος από τους Κάλεν είναι ομορφότερος, διχάζεται ανάμεσα σ' εκείνη και τον Έντουαρντ. Είναι εξαιρετικά εχθρική προς την Μπέλα (επειδή την ζηλεύει που έχει επιλογή στο αν θέλει να γίνει βρικόλακας, ενώ η ίδια δεν είχε), σε ολόκληρη την ταινία. Είναι παντρεμένη με τον Έμετ.
 Κέλαν Λουτζ ως Έμετ Κάλεν, σωματικά ο ισχυρότερος βρυκόλακας της οικογένειας. Είναι παντρεμένος με την Ρόζαλι. Εχει ένα στεγνό χιούμορ και συνήθως πειράζει την Μπέλλα που είναι τόσο αδέξια.
 Μπίλι Μπερκ ως Τσάρλι Σουάν, πατέρας της Μπέλα και Αρχηγός της Αστυνομίας στο Φορκς. Εξαιρετικά προστατευτικός με την Μπέλλα και είναι και οι δυο τους κλειστοί άνθρωποι, έτσι αποφεύγουν να δείχνουν τα συναισθήματά τους ή να μιλάνε πολύ.
 Cam Gigandet ως Τζέιμς, ο επικεφαλής της ομάδας των νομαδικών βρικολάκων που σκοπεύει να σκοτώσει την Μπέλα. Είναι ο εραστής της Βικτόρια και είναι ιχνηλάτης. 
 Ρέιτσελ Λεφέβρ ως Βικτόρια, η ερωμένη του Τζέιμς.
 Έντι Γκάθεγκι ως Λοράν, ο πιο πολιτισμένος βρικόλακας της ομάδας του Τζέιμς.
 Τέιλορ Λότνερ ως Τζέικομπ Μπλακ, ένας παλιός φίλος της Μπέλα από την παιδική ηλικία και μέλος της φυλής Quileute.

Συνέχειες 
 Νέα Σελήνη (2009), Σκηνοθεσία: Chris Weitz
 Έκλειψη (2010), Σκηνοθεσία: David Slade 
 Χαραυγή (πρώτο μέρος) (2011), Σκηνοθεσία: Bill Condon
 Χαραυγή (δεύτερο μέρος) (2012), Σκηνοθεσία: Bill Condon

Παραπομπές

Εξωτερικοί σύνδεσμοι

 
 

Αμερικανικές ταινίες
Ταινίες του 2008
Αγγλόφωνες ταινίες
Βαμπίρ στην ποπ κουλτούρα
Ταινίες παραγωγής Summit Entertainment
Αμερικανικές αισθηματικές ταινίες φαντασίας
Αμερικανικές περιπετειώδεις ταινίες φαντασίας
Ταινίες γυρισμένες στο Όρεγκον
Ταινίες γυρισμένες στην Ουάσινγκτον (πολιτεία)
Ταινίες γυρισμένες στην Καλιφόρνια